Kvebekas
Kvebeku taip pat vadinamas ir miestas – žr. Kvebekas (miestas). Kvebekas (pranc. Québec, angl. Quebec) – prancūzakalbė provincija rytų Kanadoje. Tai pirmoji įkurta ir didžiausia pagal plotą Kanados provincija. Pietvakariuose ribojasi su Ontariju, šiaurės rytuose – su Niufaundlandu ir Labradoru, pietryčiuose – su Naujuoju Bransviku. Taip pat pietuose turi sieną su keliomis JAV valstijomis. Tai daugiausiai prancūzakalbių gyventojų turinti Kanados provincija. Dėl savo kalbos, kultūros ir jos institucijų Kvebekas sudaro savarankišką Kanados tautą. 2021 m. Kvebeke gyveno 8,604 mln. gyventojų. Dauguma jų – kvebekiečiai (pranc. Québécois). Kvebekas yra vienintelis Šiaurės Amerikos regionas, kur pracūzakalbiai sudaro daugumą. Nors Kanadoje oficialios kalbos yra anglų ir prancūzų, vis dėlto Kvebeko oficiali kalba yra tik prancūzų. Administracinis centras yra Kvebekas, o didžiausias miestas Monrealis. Kvebeko simboliai yra: įvairiaspalvis vilkdalgis, geltonasis beržas ir baltoji pelėda. Vėliavoje pavaizduota lelija. Kvebeko moto pranc. Je me souviens („Aš prisimenu“). Kvebeko čiabuviais yra laikomos 39 pripažintos tautos, kurios dar vadinamos Pirmosiomis tautomis (indėnai). Dauguma jų kalbų priklauso irokėzų, algonkinų ir inuitų kalbų grupėms.